khistorydata/jeongjo-sjw-relations huggingface dataset:
정조 23년
金羲淳以義禁府言啓曰頃因龍仁縣令丁遇泰囚單子判付內姑放該邑畢試後還囚捧供事命下矣丁遇泰今已畢試上來待命還囚而待開坐捧供之意敢啓傳曰知道莫重役事當爲看役姑爲放送可也
정조 23년
工曹參議徐美修疏曰伏以福過則災器滿則損物理之必然而昔人之所戒也臣綿薄之福而恩造殆遍筲小之器而踐歷多濫至若方面重寄尤是臣災生招損之端而未能力辭不免冒膺陛辭之日恩敎深軫於病慈藩宣之地盈盛太溢於微分養便而感祝自倍榮極而兢懼恒切不意天之降禍不于其躬而于厥所恃客土含恤情境絶悲孤露餘生依命無地宜死不死冥然頑然日月偏迅於三霜衣冠自同於恒人煢煢一縷雖頑於木石悠悠萬慮都盡於苫塊廼者專對重任水部除命荐降於跧蟄鄕廬之日聖恩縱感於記簪殘喘斷念於飄纓嗚呼顧臣今日之義惟有畢忠於移事之地則不問夷險遠近只當奔奏殫竭以爲少酬涓埃歸報泉壤之圖而奈此脆弱之質疾病侵尋形殼雖存神精已銷筋力就列亦無以隨行而自效而況今永感之情觸處生悲榮顯之場夢想不到何哉念昔臣母在時每於赴公之際曉則張燭而促其早入晩則倚堂而悶其暮還今焉已矣拂朝衣而手澤猶存奉恩誥而報喜無所榮將誰誇祿將何養而尙以何心更事彈束徒添不淚之悲乎逖違之餘宜卽竭蹶而情旣悲苦病又沈頓不得已略入文字仰暴情實伏願聖明俯賜諒察亟遞臣所帶職任仍命選部勿復檢擬俾得退伏畎畝歌詠聖澤以畢餘生不勝至懇臣無任泣祝屛營祈懇之至謹昧死以聞省疏具悉爾其勿辭察職
정조 23년
己未九月十三日卯時上詣眞殿酌獻禮入侍時行都承旨李晩秀行左承旨李書九右承旨閔昌爀左副承旨李魯春右副承旨金羲淳同副承旨徐有聞假注書洪命周李允謙記注官金景煥承膺祚原任直閣金祖淳檢校直閣沈象奎金近淳檢校待敎李存秀以次侍立時至上具翼善冠衮龍袍乘輿左右通禮前導入萬寧門至降輿所降輿詣眞殿少頃命承史閣臣入侍上詣板位行四拜禮仍詣殿內三上香行茶禮如儀降復位又行四拜禮次詣殿內奉審訖還御小次仍命諸臣先退諸臣以次退出
정조 23년
己未九月十三日辰時上御便殿同副承旨入侍稟事閣臣同爲入侍時同副承旨徐有聞假注書李允謙記注官金景煥承膺祚觀象監提調鄭民始以次進伏訖民始曰曆書頒行初無定限每多雜亂之弊自今年爲始外方出送曆書冬至前期二十日下送毋敢違越事定式曆書私印法禁甚嚴而外方之人不知法意私造月曆張印賣狼藉事極驚駭各別嚴禁之意申飭各道何如上曰依爲之出擧條仍命退諸臣以次退出
정조 23년
己未九月十三日未時上御便殿同副承旨入侍時同副承旨徐有聞假注書李允謙記注官金景煥承膺祚以次進伏訖上曰都承旨入侍出榻敎賤臣承命出傳行都承旨李晩秀進伏命書傳敎曰日次講與到記之應賜及第之科有間而不憚憊倦至夜分酬應者近以生進兼治講製之漸多必欲親試其講也今番則愈多甚至年過七十者亦應講上舍諸生深體作成勸課之本意有此刮目之效可謂無講科之名而有講科之實且於殿庭禁苑之出入場圍也濟濟蹌蹌其容可觀諸生之若此予何可不以殊寵加之今番應講上舍生通栍李志淵金碩鉉直赴會試略栍李鳳采鄭奉九給一分粗栍十六人各紙一卷賜給其中年過七十進士許綜令該曹優給米肉後草記日次講原榜通幼學韓用儀洪默淵給一分治經生中幼學李集運金益耟雖因峻考不爲純通而講與文義俱是實才特給紙一卷此後雖爲初試於殿講而大科前勿爲出齋之意分付上齋生應製排律居首三上進士安錫良賦居首三上進士任履周各四書中一件賜給其餘依書下分等施賞晩秀曰御製繕寫今方始役而考校之際檢書官數少難以擧行前檢書官中成海應罪謫李光葵在付籤中光葵姑爲使之冠帶常仕何如上曰依爲之李光葵祛籤成海應放送可也出擧條仍命退承史以次退出
정조 23년
己未九月十三日酉時上御重熙堂坐直承旨入侍時右副承旨金羲淳假注書李允謙記注官金景煥承膺祚以次進伏訖命書榻敎曰明日齋宿時出宮門路以萬寧門爲之仍命退承史以次退出
정조 23년
行都承旨李晩秀齋宿行左承旨李書九齋直右承旨閔昌爀齋宿左副承旨李魯春齋宿右副承旨金羲淳齋宿同副承旨徐有聞齋直注書柳台佐奉命在外一員未差假注書洪命周齋宿李允謙齋直事變假注書弼聖賚仕
정조 23년
大駕詣摛文院入堂內後內閣政院玉堂藥房口傳問安答曰知道
정조 23년
李書九啓曰明日咸興永興兩本宮衣幣香燭親傳相値視事頉稟之意敢啓傳曰知道
정조 23년
李書九啓曰行大司憲權裕未肅拜執義沈奎魯掌令南惠寬持平權文度呈辭掌令洪彦燮持平李秉烈在外監察茶時之意敢啓傳曰知道
정조 23년
傳于閔昌爀曰右承旨馳詣宗廟景慕宮奉審摘奸仍詣文廟奉審摘奸以來
정조 23년
傳于金羲淳曰吏工換房
정조 23년
李晩秀以戶曹言啓曰謹奉傳敎應講進士許綜米二石猪肉五斤優數題給之意敢啓傳曰知道
정조 23년
李魯春以一所巡廳言啓曰去夜初更五點量犯夜人出身金道燁執捉依例移送兵曹之意敢啓傳曰知道
정조 23년
己未九月十四日卯時上詣摛文院齋宿入侍時行都承旨李晩秀行左承旨李書九右承旨閔昌爀左副承旨李魯春右副承旨金羲淳同副承旨徐有聞假注書洪命周李允謙記注官金景煥承膺祚原任直閣金祖淳檢校直閣沈象奎金近淳檢校待敎李存秀以次侍立時至通禮跪啓外辦上具翼善冠衮龍袍乘輿出萬寧門命書傳敎曰廟宮朔享及文廟修改告由祭今日受香而路過齋所當於門外祗迎該房知悉仍敎曰左承旨之隨處警咳可謂盡職矣仍命書榻敎曰禮房承旨李書九上弦弓一張賜給至降輿所降輿御摛文院少頃詣大門外祗迎板位命禮房承旨傳香後次次陪進諸獻官以次陪香進過引儀唱鞠躬上鞠躬祗迎訖還御摛文院命晩秀祖淳等入侍上曰文廟告由祭諸執事皆以居齋生塡差無一表著是豈成說乎執事塡差時誰所主張也晩秀曰掌議有故則班首主張而今番執事塡差班首之所分排云矣上曰執事擧案還出給使之更爲塡差改修正以入事分付上曰洪川趙鎭豐上言回啓何至今不爲入啓也問于禮判以入賤臣承命出問回奏曰趙家門長至今不爲停當來報故回啓未卽入啓云矣上曰待明朝卽爲回啓事更爲分付賤臣承命出傳命書傳敎曰明日當由逌瞻門展拜景慕宮該房知悉仍命權退諸臣以次退出
정조 23년
行都承旨李晩秀奉命進行左承旨李益運未肅拜行右承旨金達淳未肅拜左副承旨李魯春坐直右副承旨金羲淳坐直同副承旨洪樂游未肅拜注書柳台佐奉命在外一員未差假注書洪命周仕直李允謙仕事變假注書弼聖賚仕
정조 23년
大殿內閣政院玉堂藥房經宿口傳問安答曰知道仍詣景慕宮展拜罷後入齋室後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 23년
藥房都提調李秉模提調金文淳副提調李晩秀啓曰移次淸齋勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝爲仰稟答曰知道王大妃殿惠慶宮中宮殿藥房口傳問安答曰知道
정조 23년
李魯春啓曰備邊司郞廳來言今日賓廳日次而咸興永興兩本宮衣幣香燭封裹親傳祗送相値不得來會云矣敢啓傳曰知道
정조 23년
傳于李魯春曰左承旨右承旨同副承旨許遞前望單子入之待下批牌招察任
정조 23년
承旨前望單子入之金達淳李益運洪樂游落點
정조 23년
李魯春以兵曹言啓曰依下敎侍衛禁軍及武藝別監內吹兼內吹近仗軍士等處饒氣之意敢啓傳曰知道
정조 23년
李魯春以壯勇營言啓曰依下敎本營環衛軍兵等處饒氣之意敢啓傳曰知道
정조 23년
李魯春以訓鍊都監言啓曰依下敎挾輦軍等處饒氣之意敢啓傳曰知道
정조 23년
李魯春以訓鍊都監言啓今九月十五日景慕宮展拜時因兵曹節目金虎門軍三十名除出把摠金宅和哨官張鉉擧率領挾輦侍衛集春營軍五十名哨官金壽玉領赴于都領營門東營軍三十名哨官李鎭國率領宮大門外把守還宮後各還直所而竝待標信擧行之意敢啓傳曰知道
정조 23년
李魯春以御營廳言啓曰今九月十五日景慕宮展拜時依兵曹節目弘化門入直軍五十名待標信除出新營入直千摠金漢升出番哨官崔秀崗領赴于禁衛營都領陣解嚴後還爲入直之意敢啓傳曰知道
정조 23년
李魯春以御營廳言啓曰本廳哨官李東維身病甚重勢難察任改差何如傳曰允
정조 23년
李魯春以司僕寺一二提調意啓曰謹依下敎內乘洪理燮理馬降定之意敢啓傳曰知道不卽稟告之直房入直哨官亦爲降定燈籠軍事分付該營可也
정조 23년
己未九月十五日辰時上御摛文院咸興永興兩本宮衣幣香燭親傳仍詣景慕宮展拜入侍時行都承旨李晩秀行左承旨李書九右承旨閔昌爀左副承旨李魯春右副承旨金羲淳同副承旨徐有聞假注書洪命周李允謙記注官金景煥承膺祚原任直閣金祖淳檢校直閣沈象奎金近淳檢校待敎李存秀以次侍立封裹時至上具翼善冠衮龍袍出御命書榻敎曰景慕宮展拜出宮時刻衣幣香燭親傳祗迎後隨時爲之命晩秀等以次封裹封裹訖又命閣屬官以次奉于彩輿仍詣大門外祗迎板位命彩輿前進通禮跪啓鞠躬上鞠躬祗迎訖藥房都提調李秉模判府事沈煥之進前曰侵早勞動聖體候若何上曰一樣矣敎秉模曰今日藥房日次問安也卿則留待藥院承批後仍爲還第敎煥之曰卿則不必隨駕自此遵大路來待於本宮可也秉模等承命先退通禮跪啓外辦上乘輿左右通禮前導由進善門肅章門建陽門銅龍門集禮門出弘化門仍由逌瞻門入宮大門至降輿所降輿詣板位行再拜禮仍詣廟內奉審上曰廟內坐榻當修改而製樣當依宗廟坐榻爲之同副承旨馳詣宗廟奉審後坐榻製樣詳細看審以來可也有聞承命進去奉審訖還御齋殿命魯春入侍命書榻敎曰今日展拜時參班閣臣中大臣入侍又命書榻敎曰本宮都提調提調入侍賤臣承命出傳與判府事沈煥之本宮都提調李時秀提調鄭民始偕入進伏煥之等曰展拜禮成勞動實多聖體候若何上曰一樣矣仍敎煥之曰香燭祗迎時有卿則來待於本宮之敎而認以卿爲本宮都提調故也來此見之則右相爲都提擧然則卿不必來待矣雖然卿是壯營都提擧則本宮展拜時陪扈亦似無妨也命煥之等先退仍命外辦入之通禮跪啓外辦上乘輿出逌瞻門至弘化門外命有聞解嚴仍入弘化明政門永淸門交泰門還內諸臣以次退待
정조 23년
行都承旨李晩秀病行左承旨李益運坐行右承旨金達淳坐直左副承旨李魯春坐右副承旨金羲淳坐同副承旨洪樂游坐直注書柳台佐奉命在外一員未差假注書洪命周仕直尹致永仕事變假注書弼聖賚仕
정조 23년
洪樂游啓曰明日常參經筵取稟傳曰停
정조 23년
金羲淳啓曰假注書李允謙身病猝重勢難察任今姑改差何如傳曰允
정조 23년
李益運啓曰卽伏見禮曹草記則以趙鎭豐上言草記批旨中似此訟辨之似字誤書以以字奏御文字何等審愼傳敎謄書尤有所重而有此錯誤者萬萬未安原草記使之改修正以入而當該堂上不可無警從重推考何如傳曰允
정조 23년
李晩秀啓曰諸承旨持公事入侍事命下而六房無公事不得入侍之意敢啓傳曰知道
정조 23년
傳于洪樂游曰同副承旨入侍
정조 23년
李允謙改差代以尹致永爲假注書
정조 23년
兵曹口傳政事行護軍單李書九
정조 23년
李益運啓曰新除授副應敎尹序東卽爲牌招察任何如傳曰允
정조 23년
李益運以禮曹言啓曰洪川業儒趙鎭豐上言勿施草記批旨內鄕曲愚蠢者上言措語之多少未瑩固不足深責而婢也之本夫有無不關於大倫況主家所謂先訓亦不及於本事之虛實則厥婢之爲故都正所近卽可知矣都正所近之物之所産非都正之血屬而何且況近之産之俱在在任時又足爲可證之一端曾於故家世族似此訟辨自有可據者卿其更與主家門長及官高者相議指一草記可也事批下矣臣更與主家門長及官高者相議則前府使趙瑗戶曹判書趙鎭寬等以爲日前以三件事已辨其誣罔而判付有門長與官高者更議之敎私心悚阨有陪於前玆不得不更暴焉漠然後生事在九十年間則無由詳知而父祖以來相傳之言便同目睹則今何敢爲一毫欺隱乎當初祖父之嚴斥者以其無一分疑似之可言也父兄在世之時亦謹守先訓依舊斥之也所謂尙紳爲名者祖父生時初不一番來現伯父及諸從相繼顯揚時果一再來見而其所言不過曰渠母以爲此家血屬云矣今則所謂尙紳之孫句句節節惟意搆虛且其所謂一家諸議許其冒錄四祖於戶籍云者尤萬萬巧惡丁酉年間待罪洪川時適當式年見其所謂尙紳之籍而極爲驚駭卽爲割出拔去嚴辭叱退矣今此云云全事誣罔肆然捏無其誰欺欺天乎其餘前後事狀已悉於前今不敢更陳而所謂尙紳及尙紳之子數三十年寂然無聞渠自冒姓於鄕曲今忽其孫做出無根之言作爲左契以至於欺罔天聽事之痛惡莫此爲甚今因判付內辭意更爲會議而若變改初心弁髦先訓則生無以擧顔天壤死無以歸拜祖先天日在上焉敢誣也云矣趙尙紳之血屬與否無以詳知故取考京兆帳籍則尙紳以故都正道輔爲父年久帳籍斑斑可據若如本家之言則何其至今任他所爲不爲禁斷乎此爲疑訝之一端而事係倫紀臣不敢擅便上裁何如傳曰倫綱不以貴賤有差等幽隱不以巨細有分別今夫趙尙紳者云是故都正外出而都正先逝命無治亂倫綱之不明幽隱之不伸于今九十年矣然於九十年間戶口成籍皆以故都正爲父故郡守爲祖豐安君爲曾祖一一載錄藏之本縣及京兆其後都正之子若孫曾之爲京兆尹及郞官者如故判書以下不下爲十五六人之多則何去而不之禁及趙瑗之爲洪川也獨於丁酉一式而不許云云渠有何過於諸父諸兄之知識而有此擧乎所謂不許者不踏官印乎不踏吉挾乎不書於原帖乎不入於統戶乎旣無明文何以取信而分明有相左之跡則何故不卽還充婢案乎苟使尙紳者初非其家孽屬則初何爲而頉給乎因此而益知敦寧帖之非虛罔矣故都正生時不爲來現一款瑗說不成說故都正作故在於甲辰則渠雖欲來現年纔九歲路且千里淮陰之子何以自言此可爲非趙之證乎瑗之伯父故判書趙尙絅別加顧恤又其從兄贈領府事趙暾至令尙紳勸卽鳴冤尙有誦而奏之於筵席者彼瑗也何爲者前此意見之書納者旣甚顢頇今所云云首尾衡決又不滿一笑瑗之所告中尙紳母以爲此家血屬之說顯揚時一再來見之說有若爲尙紳落石者而適足爲尙紳引進之的據雖以趙家言之故都正旣無明言而故判書贈領府父子之所以處彼者如彼且忠定公之有庶子人皆不知及其騎箕之後始以着毛笠之奴屬號曰相國之子此所以忠定之高於人一等處則瑗必欲背馳其父兄而立異於倫綱之大節幽隱之久屈者抑何意義若然則何乃不於乃兄忠定事呈單禮曹以明其不然乎郭崇韜拜汾陽之墓未聞汾陽子孫之逐崇韜如今日瑗之爲也家人共犯只坐尊長事係風化當照用金石之典而姑且安徐以其忠定之弟也以此分付瑗處造命在於人君定倫由於秩宗卽自卿曹成給趙尙紳之爲嘉善大夫敦寧府都正贈崇政大夫議政府左贊成兼判義禁府事趙道輔庶子文案使瑗及戶判諸人持此文案告其家廟仍許刊錄於豐壤之世譜事一體分付可也
정조 23년
洪樂游以兵曹言啓曰謹依下敎武臣兼宣傳官吳大晉決棍三度之意敢啓傳曰知道
정조 23년
洪樂游以司僕寺一二提調意啓曰內乘有闕之代令該曹口傳差出以爲推移入直之地何如傳曰入直哨官若禁斷內乘豈敢下手乎理馬洪理燮分揀可也
정조 23년
金羲淳以義禁府言啓曰吏曹參判李祖承參議尹光普兵曹參知李翊模等禁推過三日草記姑放使之謝恩事傳旨啓下矣時囚罪人李祖承尹光普李翊模等就囚已過三日竝姑放之意敢啓傳曰知道
정조 23년
禁府照目向前呂東植趙璜鎭李弘源李鎭嵩尹亨烈等原情云云臨講期下鄕竝依定式推考罪各杖一百收贖告身盡行追奪私罪奉敎雖與當朔內設行稍異旣有生涼後待令之命則在京之人何敢出他又或稱在外則自有詐不以實之律後坐起時更爲捧招嚴勘以爲懲後之地其中呂東植段非故犯云當初傳旨之混捧難免不審分揀放送仍察廳任爲良如敎又照目向前趙碩章金聖灝李敬參李聖淵金履垕等原情云云專經文臣殿講時竝居不依定式推考罪各笞四十收贖附過還職私罪奉敎竝只付過放送爲良如敎又照目粘連尙州前營將李烷矣本府結語內以判付內辭意更加究詰則威脅光才畏怯自縊之狀今旣遲晩究厥罪狀極爲駭痛照法勘斷罪杖一百收贖告身盡行追奪流三千里定配私罪奉敎因公威逼其律太輕驛馬濫乘其罪不襯更使知律文之檢律後坐起時照律以聞爲良如敎又啓目向前贊儀任藗亦原情云云傳旨內辭緣泛稱遲晩刑推得情何如啓所爲極爲泛濫名以贊儀不知去處非今斯今得免例訊在渠可謂寬典爲先除刑推議處爲良如敎又啓目向前白翎前僉使李星會原情云云判付問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓與時任鎭將有間區別功議考律勘放後草記爲良如敎又啓目向前平薪前僉使金命淑原情云云傳旨內辭緣泛稱遲晩刑推得情何如判付啓除刑推以草記議處照律爲良如敎
정조 23년
諭善李城輔疏曰伏以臣猥蒙聖慈特垂記念一朔之內天書三降邇列儼臨催召寵章夐越常倫荐下別諭宣示綸音命之以附奏讀書之士有若臣之知識言行或可以充數於使令之末者然已不勝千萬懍蹙而又以誠未孚莫我顧爲諭惶駭戰慄若隕淵谷不知措躬之所第臣於嚮者必不以身自有之敎謹已拜手稽首祗命矣雖靡隆旨有是心久矣顧以欺謾君父罪在罔赦杜門俟勘實無抗顔再進之望而風漸轉劇之中近經關格餘症尙危雖以在朝之臣如有實病則每曲賜體諒許解職任乃是天地父母之仁而臣之癃陋曾所俯燭矣均霑雨露之澤是爲顒望之情仍伏念臣再從祖文簡公臣喜朝久帶宮銜痼疾在身咫尺城闉一未趨召自以圖報無階屢陳忠言又獻東賢奏議間附己意至今士林傳誦而憐其志臣於前人無能爲役而然其欽頌祈祝之私有不能自已也臣每讀二典三模怳然如見至治之象竊謂後世帝王或於一朝有志於隆古之治而思慮政令純出乎天理之正勇往直前沛然若決江河則卽自其日便是熙皡之世所謂其效甚速而至大者也若論語朞月三年之訓蓋指其紀綱布而禮樂行至其旋乾轉坤之功則在於頃刻之間而奈之何上下數千載明王罕作儒敎陵夷治日常少而亂日常多未嘗不爲之慨然興歎也惟我殿下祖述乎勳華之大猷沈潛乎孔朱之正脈至誠苦心藹然溢於絲綸有可以感動天地二帝三王之治將復見於今日矣洙泗洛閩之學將大行於斯世矣殿下盛德大業旣可以爲法於元良則溫文之日章睿學之日就亦自有得於薰陶啓發之際矣四方黎獻延頸拭目咸仰景祿之川至而至於俗習之卑如水益下義理之晦塞異端之熾盛尙有無窮之憂矣惟我紫陽夫子之學集群賢之大成承千古之墜緖一言片辭無非明天理開聖學之關鍵也顧其爲書各自類分不相統合散爲衆帙莫睹全體殿下默有契乎麟經大一統之義將輯成全帙與庸學論孟相爲表裏繼往開來發揮人極之書盡備而無餘憾矣方令家家諷讀人人講究以爲牖世正俗之美法猗歟盛哉夫爲治要在於敬天敬天之要在於用賢唐虞以得人而亮工爲事天之實夏之尊帝商之丕釐周之敬事莫不由是道而今明旨及此急賢求士卓冠百王前聖後聖同一懿範也且以誦習朱書之士命臣奏達以臣無似何敢論薦而上有明德之主則下必有英烈之輔在其左右自古而然矣顧今中外才彦濟濟而又復搜羅巖嵁則安知無傑然非常之人應時而出乎唯在承命之臣盡心於簡拔而已若使群英布列朝端國有倚毗士有型範則譬之元氣旣壯邪沴不作豈不爲世道之幸哉臣聞文明而止人文也觀乎人文以化成天下此乃聖人之文而朱子以爲國初文章其辭甚拙有欲工而未能之意所以風俗渾厚其尙質務本有如此者伏願殿下常以是意布諭群下使之盡祛藻華專精經藝則亦可以爲敎育作成之一端也史官傳批乃優待遺逸之盛擧而屢施於萬萬不稱之賤臣大駭聞聽無踰於此亟寢殊禮以安微分公私幸甚賤疾沈淹不能治疏今始控籲彌增死罪臣無任云云答曰省疏具悉卿懇今秋之必欲招徠旣屢言之而及見來章又以病爲辭見今冬令只隔一望不於此時强起赴召又將期以來春如是之際荏苒而已何乃不踐宿諾乃爾也到今答於卿者惟知一召字卿須卽日上來史官傳諭辭巽甚摯此次則欲付之道伯而轉致予於卿可謂事事曲循卿固惠然來思思有以答予眷之方卽上下醻酢之義未知卿能肯從否耶近予闡明朱夫子之書欲令家家而誦習人人而硏究之者易詩書春秋禮論孟以外惟夫子之書爲準於明天理正人紀也異端邪學之隨以闢廓亦未必不由於斯比之講明天人之大原猶屬節目間大抵是書明於一世然後國可以爲國人可以爲人舜之欲在於九章八音而汝明汝聽須有其人可以從欲予所以旁求專治之士先從句讀訓義而欲備顧問者此也自卿等各擧所知以對揚則在朝者竝當爭進剡牘惟恐其或後卿等其可忽諸懷德儒臣處竝傳此意如何如何附陳文體事是哉是哉卿言卽予意予意卿言竝有得於朱夫子所謂國初文章其辭甚拙有欲工而未能之之一段故予每諭筵臣以文而如卞季良崔恒徐居正諸人始可以處詞垣贊皇猷外此皆苟也又下於此而金錫胄諸人之體出而渢渢之希音不復覩矣但學問之士反於彼世級雖降圖書雖遠猶將聖人之微言紬繹縷釋往往有發前人未發者經學文章之所由分乃如此在今矯俗之道正在於不以經學爲忌諱使中外之人曉然知趨向則世道其庶幾乎士氣亦庶幾乎此予所以日夜惓惓者也仍傳于李益運曰此批答下諭道臣令地方官傳諭
정조 23년
己未九月十六日午時上御便殿同副承旨入侍時同副承旨洪樂游假注書李允謙記注官金景煥承膺祚以次進伏訖命書禮曹回啓洪川幼學趙鎭豐上言事判付訖上曰此判付使右副承旨金羲淳淨書一通傳給戶判可也仍命退承史以次退出
정조 23년
行都承旨閔台爀未肅拜行左承旨李益運坐行右承旨金達淳坐左副承旨徐美修坐直右副承旨金羲淳坐直同副承旨洪樂游坐注書柳台佐奉命在外一員未差假注書尹致永仕直李游夏仕事變假注書弼聖賚仕
정조 23년
李益運啓曰明日常參經筵取稟傳曰停
정조 23년
洪樂游啓曰來二十一日朝參日次矣敢稟傳曰停
정조 23년
李益運啓曰來二十一日輪對日次矣敢稟傳曰後日次待令
정조 23년
金羲淳啓曰行大司憲權裕未肅拜執義沈奎魯掌令南惠寬持平權文度呈辭掌令洪彦燮在外監察茶時之意敢啓傳曰知道
정조 23년
洪樂游啓曰御營廳將官來言今日本廳軍兵日次私習云矣敢啓傳曰知道
정조 23년
李益運啓曰假注書呂東植謂有身病不爲仕進事體所在萬萬駭然所當重勘而本院請推之外無他可施之罰何以爲之敢稟傳曰如許啓辭何可入之乎嚴飭仕進
정조 23년
李益運啓曰奏御文字何等愼重而卽伏見濟州別進上誕日方物啓本則年月日下書以行牧使判官事未前有萬萬駭然原啓本雖不得不捧入當該判官趙章漢所當重勘而本院請推之外無他可施之罰何以爲之敢稟傳曰罷職可也
정조 23년
傳于金羲淳曰都承旨左副承旨許遞前望單子入之
정조 23년
承旨前望單子入之閔台爀徐美修落點
정조 23년
以右邊捕盜廳單子北部佛光里契居良人崔大興等家失火時禁盜無事事傳于洪樂游曰該大將病難察任而左大將以失火事經夜始登聞已有記過待令之命則右廳之又復犯科於數日之內紀綱所在不可仍置而此大將姑難責以職務該廳校屬等令壯勇兼帥嚴棍草記該大將姑爲許遞
정조 23년
傳于徐美修曰政官牌招開政穩城府使特換之後數朔尙未出場而廟堂無一言皁白甚慨然該府使申光輅下送非可論作闕差代以此觀之守令之許多上京者不卽飭還亦可知之今則科日不遠第於其後一竝卽爲下送
정조 23년
洪樂游啓曰新除授左副承旨徐美修卽爲牌招何如傳曰允
정조 23년
洪樂游啓曰右邊捕盜大將趙心泰許遞事命下矣在前如此之時有他邊大將兼察之例今番則何以爲之敢稟傳曰命召從事官使之替納
정조 23년
兵曹以柳孝源爲右邊捕盜大將
정조 23년
洪樂游啓曰新除授右邊捕盜大將柳孝源卽爲牌招命召及大將牌傳令牌傳授何如傳曰允
정조 23년
傳于金羲淳曰右副承旨與大司成入侍
정조 23년
金羲淳以義禁府言啓曰綾州牧使李宗燮拿問事傳旨啓下而拿來羅將前已發送矣卽接水原府留守徐有隣移文則以爲李宗燮今月十六日到本府店幕遭其母喪云依法典給暇過葬後拿囚何如傳曰喪前所犯例皆蕩滌勿爲拿來其代令該曹今日政差出可也
정조 23년
有政吏批判書徐龍輔進參判李祖承進參議尹光普進行右承旨金達淳進以李書九爲工曹參判鄭日煥爲工曹參議宋守淵爲綾州牧使李尙說爲穩城府使李宗蕃爲濟州判官李英紹爲金溝縣令承文副正字單金秉淵
정조 23년
兵批判書李在學中旬進參判洪聖淵病參議朴奎淳病參知李翊模入直進同副承旨洪樂游進僉知三單李孝承李邦壽白東遠護軍李東埴單付副護軍閔昌爀李魯春徐有聞安任權以上單付
정조 23년
傳于徐美修曰園令爲外任之代今日政各別擇擬以入而權作令窠爲其鍊務反不無數遞之弊此後令與別檢參奉間令該房轉稟然後差代而今番則欲以初仕試之以參奉擬入事分付韓象履爲顯隆園參奉
정조 23년
假注書呂東植有頉代以李游夏爲假注書
정조 23년
以京畿監司徐鼎修啓下翼成公黃喜墳山就審後形止馳啓事判付內近因重臣筵奏雖知所訴之甚猥越當者之非直派而塋域之樵牧不禁四山之松榟濯然以翼成墳山之體貌今聞鞠茂如許朝家猶爲之悶歎凡爲翼成孫之在京從官者自訟之不暇以爲尤如何俾卽除朝辭往省蕪翳者除治稀闊處補缺環封周遭煥然一新不問知爲翼成之墓則行者必式居者必護必不若前之任他卿其將此判付招致其家門長分付仍又嚴飭地方官此後厥墓不謹禁伐者以時摘奸後形止報營亦卽狀聞當該官高者施以不應爲之律以寓曠想之思事回諭道臣爲良如敎
정조 23년
洪樂游以都摠府言啓曰副摠管金履翼以武臣堂上祿試射試官訓鍊院晝仕出去之意敢啓傳曰知道
정조 23년
金達淳以兵曹言啓曰昨日一所巡廳犯夜被捉出身金道燁依更數嚴棍十度之意敢啓傳曰知道
정조 23년
洪樂游以備邊司言啓曰卽見大司成李晩秀所啓則以爲每當謁聖時本館論報備局劃給物力以爲多士接待之需而乙巳春大臣以兵戶曹及宣惠廳錢米木覆奏劃送矣見今謁聖不遠而本館事勢近益匱乏依乙巳例戶曹錢二百兩兵曹錢二百兩木一同宣惠廳米三十石區劃事請令廟堂稟處矣乙巳謁聖時大臣果爲筵稟以兵戶曹錢各二百兩酌量劃給而以本館形勢之與前有異兵曹木一同惠廳米三十石加數區劃矣見今科期不遠本館事勢近猶苟簡依此劃送之意分付各該曹及該廳此後事力稍裕之時則加送米木不可仍以援例竝以此分付本館何如傳曰允
정조 23년
金達淳以壯勇營言啓曰以司僕寺草記內乘洪理燮降定理馬事傳曰知道不卽稟告之直房入直哨官亦爲降定燈籠軍事分付該營可也命下矣直房入直哨官柳命源降定燈籠軍之意敢啓傳曰知道
정조 23년
洪樂游以壯勇營言啓曰本營從事官宋守淵今日政移除綾州牧使矣本營多有擧行之事有難數遞從事官之任仍任何如傳曰允
정조 23년
金達淳以禁衛營言啓曰本營哨官趙檀受由過限依例汰去之意敢啓傳曰知道
정조 23년
金羲淳以義禁府言啓曰前校理閔命爀承文院副正字呂東植趙璜鎭李弘源李鎭嵩成均館典籍尹亨烈等推考事傳旨啓下矣呂東植趙璜鎭李弘源尹亨烈等今方待命竝拿囚而閔命爀下去京畿驪州地云依例發遣府羅將拿來何如傳曰允
정조 23년
金羲淳以義禁府言啓曰時囚罪人金命淑原情公事判付內除刑推以草記議處照律事命下矣金命淑莫重稅船不善護送以致境內臭載之擧揆以法意殊甚可駭以此照律罪取考律文則大明律不應爲條有曰凡不應得爲而爲之事理重者杖八十大典通編推斷條曰犯私罪杖八十奪告身三等犯枉法受贓外笞杖竝收贖矣金命淑杖八十收贖奪告身三等放送何如傳曰允
정조 23년
金羲淳以義禁府言啓曰時囚罪人李星會原情公事判付內與時任鎭將有間區別功議考律勘放後草記事命下矣李星會本府覆啓內罪人胤錫罪犯何如而任其行止移處海口致有此渰死之境亦極痛駭拿問嚴勘罪取考律文則大明律制書有違條有曰凡奉制書有所施行而違者杖一百大典通編逃亡條有曰緣坐罪人擅離者地方官本律外加一等推斷條有曰犯私罪杖一百以上決杖告身盡行追奪雜令條有曰王府決杖者代以金贖矣李星會杖一百加一等杖六十收贖告身盡行追奪徒一年定配而其十二代祖禮長佐翼功臣云功減一等減徒加杖杖一百收贖告身盡行追奪放送之意敢啓傳曰知道
정조 23년
己未九月十七日未時上御便殿同副承旨入侍時同副承旨洪樂游假注書尹致永記注官金景煥承膺祚以次進伏訖上曰政官入來與否知入賤臣承命出仍命退承史以次退出
정조 23년
己未九月十七日申時上御便殿右副承旨與大司成入侍時右副承旨金羲淳假注書尹致永記注官金景煥金珍恪大司成李晩秀以次進伏訖上曰弘化門之開成均館官員之入來知入衛軍六七名分付兵曹卽爲待令賤臣承命出傳上曰懸板甚重且大必以鐵索兼設橫木仍卽堅揭似可完固矣晩秀曰下敎至當矣今則日已暮矣臣將明入泮宮觀其所懸形止仍卽揭板爲計矣上曰好矣仍命退諸臣以次退出
정조 23년
行都承旨閔台爀坐行左承旨李益運坐行右承旨金達淳坐左副承旨徐美修坐右副承旨洪樂游坐直同副承旨崔獻重坐直注書柳台佐奉命在外一員未差假注書尹致永仕李游夏仕直事變假注書弼聖賚仕
정조 23년
洪樂游以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
洪樂游啓曰行大司憲權裕未肅拜執義沈奎魯掌令南惠寬持平權文度呈辭掌令洪彦燮持平李秉烈在外監察茶時之意敢啓傳曰知道
정조 23년
金達淳以吏批言啓曰今九月二十日祿都目政事爲之之意敢啓傳曰知道
정조 23년
傳于洪樂游曰右副承旨入侍
정조 23년
閔台爀啓曰新除授同副承旨崔獻重卽爲牌招何如傳曰允
정조 23년
以監軍單子傳于洪樂游曰出使人備郞中口傳相換
정조 23년
兵曹口傳政事宣傳官金麟鍾備邊郞李濟和相換
정조 23년
以訓鍊都監習陣單子傳于洪樂游曰中旬纔過習陣則念後一次爲之事分付此單還給
정조 23년
以同副承旨崔獻重牌不進罷職傳旨傳于洪樂游曰斥邪而被衊非其情且況伸釋備至間亦譴補則又復違牌駭然甚矣此傳旨豈可捧入仍以前牌嚴飭使之追省記入直
정조 23년
洪樂游以兵曹言啓曰中旬試才時鐵箭三矢一百五十步以上入格者依三軍門例閑良直赴殿試出身加資事已有定式矣今此中旬試才時禁軍朴養湜金宅淳李邦績別付料軍官閑良崔正權禁軍折衝崔廷勳鐵箭三矢入格依例別單書入之意敢啓傳曰知道
정조 23년
洪樂游以武臣堂上祿試射試官意啓曰今日試射時禁衛營千摠張重吉未滿四矢依承傳罷職何如傳曰以近日試規之解弛能守法不敢容奸何可罷職乎外此無士夫廉恥之徒從當有別般竝與試官施以重律之擧
정조 23년
崔獻重以義禁府言啓曰江原道鐵原府徒三年定配罪人成海應放送事承傳啓下矣成海應放送事分付該道道臣之意敢啓傳曰知道
정조 23년
徐美修啓曰卽伏見漢城府回啓下者則啓本書以狀本末段吏讀尤涉不審臣等之矇然捧入不勝惶恐而奏御文字之不能審愼不可無警當該堂上推考何如傳曰允
정조 23년
漢城府啓目粘連觀此京畿監司徐鼎修狀本則以爲洪成兩山形局旣異坐立或見或不見且非禁養之處則閔氏之爲夫籲冤理所當然亦爲白有臥乎所山主之爲洪家分明洪山之爲內白虎亦分明而尺量又至於七十八步之近則閔氏悶迫情節雖曰矜惻以訟理言之士夫家墳山與常漢有異如此礙逼之地山主之必欲禁斷不是異事上裁何如判付啓雖曰一岡旣云異局此而不見彼乃坐見禁之於未用之前固可掘之於旣葬之後太過主客從他主客成訟之不當置落科者不特爲故府尹地在訟理卽然是置分付道臣以此決給於兩隻處莫敢更或煩籲爲良如敎
정조 23년
兵曹判書李在學疏曰伏以臣聞古人有言曰服之不衷身之災也臣之近日歷揚不啻不衷之服則災隨而生乃理之常今玆閔昌爀之疏卽其驗已臣以孤弱之植蔑劣之姿猥叨畿輔重任首尾三載一無善狀上不能報答洪私下不能振刷頹綱不職之罪無所自逃而不惟譴何之不加反承中權內移之命恩寵愈隆涯分太濫反躬自省誠不知何以致此受任以來一倍兢惕惟以殫竭之義思爲涓埃之效而精力才具最居人下軍旅之事全昧曉解擧行之節亦多昏錯每自公退汗沾于衣若不早自引退則畢竟僨誤理必無幸當遞之義何待乎橫逆之來而今此所遭之奇怪誠是意慮之所不到也本事顚末已有略陳於問啓而其言則至瑣而極屑其事則指無而爲有惟意叫嚷至登章奏有不可以常理論之臣不欲與之呶呶重傷事體也第其怒臣而持臣者專在於壓良二字之題而若使事實果如其疏所云則今於時道臣之行査何爲節節綻露終施壓良之律耶臣之當初處事失之太弱以致凌踏之至此此實臣之自取而以若虛罔之說搆捏侵辱略無顧忌是誠何心也若臣之所駭愕慚恧者本事虛實且置之名以道臣受侮管下有此前所未聞之擧古所謂臣何足言有辱朝廷者正爲臣道也日前恩批曲賜開釋伏地奉讀不勝惶感顧以危蹙之迹實無冒進之路而召牌荐降陪衛在卽怵畏義分黽勉就列又値事故之無暇不得言私而滿心慚悚歷日未已揆以廉義終難一味淟涊玆敢略暴微懇仰干宸嚴伏乞聖明俯賜諒察亟降威罰以安賤分仍治臣瀆擾之罪以肅朝綱千萬幸甚臣無任云云答曰省疏具悉卿其勿辭行公
정조 23년
嘉慶四年己未九月十八日午時上御便殿右副承旨入侍時右副承旨金羲淳假注書李游夏記注官金景煥承膺祚以次進伏訖上曰右副承旨許遞令該曹口傳付軍職前望單子入之命書傳敎訖命退承史以次退出
정조 23년
嘉慶四年己未九月十八日未時上御便殿左承旨入侍時行左承旨李益運假注書李游夏記注官金景煥承膺祚以次進伏訖益運曰臣以再明傳香當爲齋宿而方帶金吾兼銜故敢此仰達矣上曰禮房承旨兼帶金吾之任許遞命書榻敎訖命退承史以次退出
정조 23년
行都承旨閔台爀坐行左承旨李益運坐直行右承旨金達淳坐左副承旨徐美修坐右副承旨洪樂游坐同副承旨崔獻重坐直注書柳台佐奉命在外一員未差假注書尹致永仕直李游夏仕事變假注書弼聖賚仕
정조 23년
傳于洪樂游曰諸承旨持公事入侍
정조 23년
傳于李益運曰承旨房仍右承旨爲兵房右副承旨爲刑房
정조 23년
傳于徐美修曰左副承旨入侍
정조 23년
傳于崔獻重曰同副承旨入侍
정조 23년
傳于徐美修曰守令有闕之代令該曹口傳差出
정조 23년
吏曹口傳政事以沈銖爲綾州牧使
정조 23년
以黃海監司朴基正狀啓殷栗縣定配罪人劉興蕃逃躱後日限已過尙未捕得該縣監元在明罪狀令攸司照法勘處事傳于徐美修曰近來紀綱何忽若是其掃地乎到配罪人之逃躱形止之登聞非止一再海西事駭然甚矣他道亦然法將焉用此後更有如許之弊則道臣焉逭其罪該守令等知戢間隨現施以加倍之律事令該曹嚴飭諸道莫敢更犯亦令禁府載之謄錄限百日不爲捉納先自該縣監拿致禁府嚴覈卽其地定配事分付
정조 23년
崔獻重啓曰奏御文字何等愼重而卽伏見全羅右水使林栽洙官鎭門聚點啓本則字劃間多差誤各鎭之若島若浦或書或不書事體所在萬萬駭然原啓本係是軍政雖不得不捧入不可無警從重推考何如傳曰允
정조 23년
崔獻重以都摠府言啓曰都摠管趙鎭寬以知義禁府事本府坐起晝仕出去之意敢啓傳曰知道
정조 23년
崔獻重以兵曹言啓曰景福宮衛將閔孝騫除授在外訓鍊院僉正高漢祿呈辭在外俱已過限未上來竝依法典改差何如傳曰允
정조 23년
崔獻重以備邊司言啓曰北道先運襦衣作木三十七同零去核木花二千一百三十七斤零照數捧上尺量稱量後仍爲監封逢授於齎去禁軍處沿路輸運及本道頒給時各別着念擧行俾無尺寸斤兩從中閪失之弊事別爲措辭發關嚴飭之意敢啓傳曰知道久必易弛西北道帥臣擧行勤慢自有考察之道而各鎭堡分給形止聞於捕將之言昨年下送捕校回告內以營閫裨屬之作弊與各邑順付之際奸狀多端云而姑從三令五申之意雖不處分何可番番寬恕乎
정조 23년
崔獻重以訓鍊都監言啓曰今番中旬時勸武軍官南宮別軍官柳厚源六兩二矢各越一百五十步一矢俱入一百四十五步別單判付內更考賜第文蹟草記事命下矣取考本局文蹟則辛亥年中旬時前大將趙心泰以一矢一百四十五步以上之類閑良直赴出身加資事擧條啓下禁衛營則曾有二矢一百四十五步賜第之例御營廳則有一矢一百四十步別單修啓之定式矣敢啓傳曰然則兩人竝直赴殿試令政院捧傳旨可也
정조 23년
禁府啓目粘連向前任藗亦莫重殿座之時身爲贊儀無去處究厥罪狀萬萬痛駭以此照律何如判付啓名以贊儀者輒不等待屢犯而不知戢畿沿充定保軍俾懲頑濫之悖習爲良如敎又啓目前校理閔命爀矣臨講期下鄕依定式推考罪杖一百收贖告身盡行追奪私罪奉敎事勢似然附過放送爲良如敎又照目向前趙璜鎭李弘源李鎭嵩尹亨烈等矣判付內雖與當朔內設行稍異旣有生涼後待令之命則在京之人何敢出他又或稱在外則自有詐不以實之律後坐起時更爲捧招嚴勘以爲懲後之地罪各杖一百收贖告身盡行追奪徒三年定配竝只私罪奉敎依允各從功議減等而定配段收贖爲良如敎又照目尙州前營將李烷矣本府結語內以判付內辭意發問目更加究詰則威脅光才畏怯自縊之狀今旣遲晩究厥罪狀極爲駭痛照法勘斷罪杖一百收贖告身盡行追奪永不敍用私罪奉敎免竄可乎爲良如敎
정조 23년
嘉慶四年己未九月十九日辰時上御重熙堂諸承旨持公事入侍時右副承旨洪樂游假注書李游夏記注官金景煥承膺祚以次進伏訖美修讀奏黃海監司朴基正啓本罪人李春興松禾縣到配事平安監司韓用龜啓本殺獄罪人等同推開錄事訖上曰兵曹中旬試才施賞與前等比較之意問于兵曹知入也仍命退承史以次退出
정조 23년
己未九月十九日辰時上御便殿都承旨入侍時都承旨閔台爀假注書尹致永記注官金景煥承膺祚以次進伏訖上曰顯隆園參奉入侍出榻敎賤臣承命出傳參奉韓象履偕入進伏訖上曰年今幾何象履曰三十六矣上曰汝父無事乎象履曰病尙未愈矣上曰汝觀光後就直耶象履曰然矣上曰兩官員竝使之赴擧汝聞之乎象履曰未及知之矣仍命退上曰左副承旨同副承旨入侍賤臣承命出傳左副承旨徐美修同副承旨崔獻重進伏上曰左副三年後始見顔貌甚不如前矣同副今始行公亦過矣仍命退諸臣以次退出
정조 23년
行都承旨閔台爀坐行左承旨李益運坐右承旨鄭尙愚坐直左副承旨徐美修坐右副承旨洪樂游坐同副承旨崔獻重坐直注書柳台佐奉命在外一員未差假注書尹致永仕李游夏仕直事變假注書弼聖賚仕
정조 23년
藥房提調金文淳副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 23년
閔台爀啓曰義安大君祠版遣承旨致祭事禮曹單子啓下矣何承旨進去乎敢稟傳曰同副承旨進去
정조 23년
以武科初試監試官望筒傳于鄭尙愚曰在外兩司許遞今日政差代待下批牌招監試望筒更爲修正以入在京者先爲出牌
정조 23년
有政吏批判書徐龍輔參判李祖承參議尹光普進同副承旨崔獻重進以徐有大爲同義禁鄭澣爲宗簿正李泰熙爲典籍學錄二單趙碩章弼聖賚
정조 23년
再政以曺允遂爲司諫南履翼爲掌令金熙洛爲持平知義禁單徐有大
정조 23년
三政顯隆園參奉韓象履氷庫別檢尹慶曾相換
정조 23년
兵批判書李在學進參判洪聖淵入直參議朴奎淳參知李翊模病右副承旨洪樂游進以李基讓爲副摠管閔行源爲訓鍊僉正金光春爲訓鍊主簿李膺運爲全羅左水使同知單李性淵僉知三單柳得恭嚴思勖李沖彬
정조 23년
洪樂游啓曰今此謁聖武科初試一二所監試官當爲備員進去而行大司憲權裕行大司諫宋銓執義沈奎魯掌令南惠寬持平權文度金熙洛獻納金銑正言李東冕權心彦牌不進大司憲大司諫竝更牌招兩司承牌者只有司諫曺允遂掌令南履翼無以備員受點何以爲之敢稟傳曰違牌臺諫只推更爲牌招
정조 23년
鄭尙愚啓曰右邊捕盜大將柳孝源以武二所初試試官明日慕華館出去矣所佩命召及大將牌傳令牌何以爲之敢稟傳曰仍佩往來
정조 23년
鄭尙愚啓曰武科初試監試官望單掌令南履翼受點而掌令南惠寬誤爲肅拜事未前有萬萬驚駭肅單之矇然捧入臣等不勝惶悚而當該臺臣不可無警從重推考監試官南履翼使之肅謝以爲進去之地何如傳曰掌令南惠寬事雖駭然南履翼其罪亦均與該房卿竝遞差前望單子入之待下批牌招進去或坐直可也
정조 23년
臺諫前望單子入之掌令趙弘鎭尹悌東落點
정조 23년
崔獻重啓曰新除授掌令趙弘鎭前任康津縣監尹悌東前任報恩縣監方在解由未出中何以爲之敢稟傳曰勿拘
정조 23년
掌令趙弘鎭尹悌東啓曰臣等俱以無似淸朝耳目之任本自不合而掌憲除旨忽下於玉署入直之中庚牌繼降臣等怵畏義分纔已出肅而臣等曾於憲府俱經亞憲揆以格例不可仍冒請命遞斥臣等之職答曰依啓前望入之待下批牌招察任
정조 23년
臺諫前望單子入之掌令鄭澣金熙周落點
정조 23년
鄭尙愚以都摠府言啓曰門考之每夜輪回巡檢自是應行之事而宣仁門守門將方禹鼎以摠府巡檢之頻數過於兵曹對門考郞廳顯示苦色至發慢語及其四更考察之際牢睡不起小無驚動之意云故發牌詰責則不少摧服乃反勃慢此等無嚴不謹之類不可置之於莫重守門之地爲先汰去以懲日後何如傳曰爲先箇箇嚴棍十五度遠地充軍可也
정조 23년
崔獻重以內醫院都提調提調意啓曰駞酪粥自十月初一日當爲封進依前例擧行事預爲分付司僕寺之意敢啓傳曰知道
정조 23년
鄭尙愚以兵曹言啓曰今此謁聖武科初試時試官望磨鍊以入而當品中可擬之人乏少曾經堂上兵使竝擬以入之意敢啓傳曰知道
정조 23년
鄭尙愚以兵曹言啓曰謁聖武科殿試節目當爲磨鍊而凡於殿試親臨與命官前期稟旨後節目磨鍊事曾有定式矣今番則何以爲之而處所以何處擧行乎敢稟傳曰謁聖武科係是對擧則殿試處所取稟非所可論此後此草記置之可也
정조 23년
鄭尙愚以備邊司言啓曰卽見全羅監司趙宗鉉狀啓則以爲道內牟麥自來不敷而應分之數幾盡於今夏助糧秋耕種子不可不念加分之指數狀請新有定式而種牟與秋還有異姑難執摠依近例量宜加分事請令廟堂稟旨分付矣該道種牟加分之請無歲無之有難靳許依狀請施行之意分付種牟磨鍊以一道泛論則似難執摠而以邑鎭分言則各有報來之數自可領略且各樣加分之指數狀請自是舊規別非新式蓋欲使營邑知分留法意之重而至於臨時少出入亦許其來頭狀聞時據實附陳則少無難行之端而輒引量宜之近例者雖非事之大損益殊欠恪遵朝令之意該道臣推考此後則使之依定式擧行何如傳曰允
정조 23년
洪樂游以義禁言啓曰時囚罪人趙璜鎭李弘源李鎭嵩尹亨烈等各杖一百收贖告身盡行追奪徒三年定配照律公事判付內依允各從功議減等而定配收贖事命下矣趙璜鎭功議各減一等杖八十徒二年定配收贖告身盡行追奪李弘源李鎭嵩尹亨烈等各功減一等杖九十徒二年定配收贖竝告身盡行追奪放送之意敢啓傳曰知道
정조 23년
洪樂游以義禁府言啓曰時囚罪人任藗議處公事判付內畿沿充定保軍俾懲頑濫之悖習事命下矣任藗京畿南陽府充定保軍而以判付內辭意具罪目依例發遣府羅將押送配所何如傳曰允
정조 23년
鄭尙愚以右邊捕盜廳言啓曰本廳兼從事官柳啓源身病猝重勢難察任改差何如傳曰允
정조 23년
己未九月二十日午時上御便殿右副承旨來待諸臣入侍時右副承旨洪樂游假注書尹致永記注官金景煥承膺祚壯勇提調鄭民始水原留守徐有隣以次進伏訖上曰打印錄名單子自何日捧之乎知入也賤臣承命出傳打印錄名自十六日始捧之意回奏上曰錄名單子何不修入問于泮長知入也賤臣承命出傳修入之前例姑未詳知而自今日爲始單子修入之意回奏鄭民始曰本營鄕軍軍服器械今將造給而物力無推移之道關西木劃給訓局後餘數一百四十同自廟堂留置於惠廳矣此亦軍需限四十同移來取用何如上曰依爲之出擧條徐有隣曰外營春秋習操取稟狀啓通稱馬步軍兵又稱城操面操故親軍衛長樂隊及四城協守新豐衛隊牙兵等名色各以其類包入其中矣今則長樂隊出防十二部之春秋合操農隙五朔月課旣已一依左司鄕軍例爲之則揆以事面宜有區別之道此後春秋習操取稟時長樂隊合操一款別爲措辭狀聞事定式施行至於每朔月課則毋論本府與屬邑亦依鄕軍月課例隨其軍兵所在處着意隷習之意一體分付何如上曰依爲之月課更待下敎爲之可也出擧條命退諸臣以次退出
정조 23년
行都承旨閔台爀坐行左承旨李益運坐右承旨鄭尙愚坐直左副承旨徐美修坐直右副承旨沈象奎坐同副承旨崔獻重坐注書柳台佐奉命在外一員未差假注書尹致永仕直李游夏仕事變假注書弼聖賚仕
정조 23년
李益運啓曰明日誕日相値視事頉稟之意敢啓傳曰知道
정조 23년
鄭尙愚啓曰來二十五日朝參日次矣敢稟傳曰停
정조 23년
備邊司薦望以李漢豐爲壯勇大將
정조 23년
兵曹壯勇大將單李漢豐
정조 23년
鄭尙愚啓曰御營大將李漢豐移拜壯勇大將矣將兵之任不可一刻無摠察之人何以爲之敢稟傳曰前望單子入之
정조 23년
傳于鄭尙愚曰御營大將之代衆所共知實病壯帥訓將外議薦不能檢飭備郞之有司堂上爲先從重推考將望一番使之擬望動費數時添一酬應之端今日廟堂可謂勞逸倒置慨然矣寒心矣
정조 23년
備邊司薦望以申大顯爲御營大將
정조 23년
鄭尙愚啓曰新除授御營大將申大顯卽爲牌招傳授命召何如傳曰允
정조 23년
傳于徐美修曰奉命承旨入侍
정조 23년
沈象奎啓曰同副承旨崔獻重疏批已下卽爲牌招察任何如傳曰允
정조 23년
鄭尙愚以備邊司言啓曰禁衛大將今方差出而擬望之人乏少以二望書入之意敢啓傳曰知道
정조 23년
備邊司薦望以鄭民始爲禁衛大將
정조 23년
兵曹禁衛大將單鄭民始
정조 23년
徐美修啓曰新除授禁衛大將鄭民始卽爲牌招傳授命召何如傳曰允
정조 23년
徐美修啓曰禁衛大將鄭民始牌不進推考傳旨今方捧入而命召傳授一時爲急更卽牌招何如傳曰允
정조 23년
以禁衛大將鄭民始再牌不進推考傳旨傳于徐美修曰雖是文宰將任自別違牌不爲呼望仍以前牌催促
정조 23년
李益運以弘文館言啓曰本館下番闕直事甚未安今日政新除授玉堂竝待下批仍卽牌招以爲推移入直之地何如傳曰允未差之代前望單子入之待下批一體牌招可也
정조 23년
玉堂前望單子入之修撰李垿副修撰金履載落點
정조 23년
有政吏批判書徐龍輔進參判李祖承進參議尹光普進同副承旨崔獻重進以曺錫中爲校理閔命爀爲副校理南履翼爲修撰徐有沂爲宗簿正李範天爲贊儀許栮爲典籍壯勇營軍色提調單李漢豐金奎祥爲幽谷察訪
정조 23년
兵批判書李在學病參判洪聖淵入直進參議朴奎淳病參知李翊模病右承旨鄭尙愚進護軍金達淳副護軍洪樂游副司直張至冕趙弘鎭南惠寬南履翼尹悌東洪彦燮李秉烈
정조 23년
以全羅監司趙宗鉉狀啓珍島郡守梁垸身病沈重不得已罷黜事傳于崔獻重曰令該曹以可合久任人拔例口傳擇差斯速下送
정조 23년
吏曹口傳政事以張至冕爲直講李敬參爲典籍洪繼善爲珍島郡守
정조 23년
鄭尙愚以兵曹啓曰謹依下敎備邊司郞廳權友仁決棍五度之意敢啓傳曰知道
정조 23년
鄭尙愚以武一所試官意啓曰今日臣等平明開場而捧單擧子自天字至歲字半字元數一千三百五十五人先自鐵箭試取一防牌外加設一防牌試取之意敢啓傳曰知道
정조 23년
鄭尙愚以武一所試官意啓曰臣所鐵箭纔已畢試入格爲二十九人柳葉箭仍爲試取而二貫革加設二貫革之意敢啓傳曰知道
정조 23년
鄭尙愚以謁聖武二所試官意啓曰臣所今日平明開場應射擧子自天字至陽字半字捧單元數一千六百十五人矣先取鐵箭之意敢啓傳曰知道
정조 23년
鄭尙愚以武一所試官意啓曰臣所柳葉箭亦已畢試兩伎入格爲三人今方修正榜目之意敢啓傳曰知道
정조 23년
鄭尙愚以謁聖武二所試官意啓曰臣所今日自天字至往字鐵箭應射擧子一千人內入格五十九人而日暮姑停之意敢啓傳曰知道
정조 23년
沈象奎以義禁府言啓曰今此親臨春塘臺謁聖文武科試取時本府都事中七員赴擧矣本府入直都事當直入直都事公事回公都事當以武都事一員不爲赴擧之都事二員分排而各門禁亂都事七員無以推移假都事七員令該曹各別擇差以爲分差之地何如傳曰允
정조 23년
判敦寧鄭民始疏曰伏以臣特庸孱一書生耳將兵之任初不可擬議第因特命間有冒叨揆分量才何敢爲承膺之計而摠廳以其外營之任也壯營爲其衛護之重也遂不得不感恩畏義冒昧出膺私心恧蹙如不自容幸蒙生成之恩旋卽遞改喙息始安感祝無地今忽伏承禁衛大將之命滿心驚惶不知措躬之所噫臣以百無肖似之人厚被鴻私凡於文宰之職揚歷幾遍殆無遺漏今乃濫及本色之外連叨匪分之任不似不稱不成貌樣將不免見笑於戎垣貽累於聖朝負乘之懼過福之災猶屬一身之私不審誤恩何以及此也假使人器相當才具足任臣今疾病轉痼精力頓衰痰擁頭疼長時昏眩見帶之任猶願丐免況此不相稱不堪當之職乎非勳非戚徒藉寵靈乃以前日不得已之擧今又作爲若固有之事不自量度有除輒膺寧有是哉殿下於臣天地也父母也臣之至今保全皆出曲庇之眷則今於惶隕悶阨之際豈不特賜矜憐有以處之乎且臣於將任自有不可進之情勢將望體重本無無故存拔者而臣之前後見漏非止一二則廟堂之議亦知臣之不合於是任也公議旣云不合私義何敢冒當將臣雖曰不敢處義云而臣則職雖將任身是文宰其何敢全貪榮寵不顧廉防以壞朝廷之四維乎此尤臣不得冒沒之端也受符體重義不敢違召而情實如此屢犯逋慢益增死罪悚懍罔措略控衷懇仰瀆崇嚴伏乞聖明俯垂鑑諒亟收新命以重將任以安微分千萬顒祝臣無任云云答曰省疏具悉非勳非戚不得擬將任一自廟堂措辭啓請之規出而初則文宰多於武宰題名之錄一按可知況卿旣經壯勇摠戎兩營無異宿硏至於間漏廟剡職由舊式之中撤卿其勿辭卽爲受符
정조 23년
同副承旨崔獻重上疏伏以新除臺諫如有拘於解由者則肅謝後詣臺引避故例卽然而去夜掌令趙弘鎭尹悌東之解由啓辭臣以坐直矇然書入至承批旨臺臣違例姑無論臣之昧例替行極甚惶悚玆敢露章自列經出禁扃伏乞聖明亟命鐫斥以爲不職者之戒焉答曰省疏具悉爾其勿辭察職
정조 23년
己未九月二十一日辰時上御重熙堂都承旨入侍時都承旨閔台爀假注書尹致永記注官承膺祚金履永以次進伏訖上命書傳敎曰政官牌招開政命書榻敎曰壯勇大將趙心泰今姑許遞命書傳敎曰右副承旨許遞前望單子入之新除授承旨待下批牌招察任命書榻敎曰壯勇大將出代間他大將兼察所當稟旨而前大將鄭民始尙在兼察中當爲仍察新除授大將待下批牌招虎符及傳令牌傳授閔台爀曰壯勇大將趙心泰許遞事命下矣出代間他大將兼察所當稟旨而本營前大將鄭民始尙在兼察中新除授大將待下批卽爲牌招以爲虎符及傳令牌傳授之地何如上曰依爲之出擧條仍命退諸臣以次退出
정조 23년
己未九月二十一日午時上御便殿右副承旨入侍來待諸臣奉命承旨同爲入侍時右副承旨沈象奎假注書李游夏記注官承膺祚編修官金履永檢校提學鄭民始直提學李晩秀奉命承旨尹東晩以次進伏訖上曰谷山馳馬臺基址甚好云果然否東晩曰以凡眼見之亦甚好矣上曰上層周廻幾何東晩曰周廻可二里餘矣上曰紫檀木何如東晩曰未知其的是紫檀而大槪細盤平鋪於地望之如苔在前人之往來者皆由於其上矣今則別有一條路矣上曰將豎之碑石高可幾何東晩曰高凡四尺比諸北道所建差爲少矣上曰碑石於何取之東晩曰皆於本地得之云矣上曰水剌泉相距幾何東晩曰迤往則百里有餘捷往則僅爲五十里而路險難行矣上曰泉水尙在否東晩曰尙依舊流出而水味亦甚好云矣上曰聖祖城相距幾何東晩曰爲三里許矣上曰有城否東晩曰前面略有基址後面則周遭宛然矣上曰有七星壇云見之否東晩曰在馳馬臺之北云臣雖未及往見而蓋是人作云矣上曰聖后潛邸舊基往見之否東晩曰見之矣石柱古有二焉今餘其一高可丈餘矣命東晩先退上曰吏曹判書入侍賤臣承命出與吏曹判書徐龍輔偕入進伏上曰湖西年事果何如履永曰八月以前可謂無前大豐而東風以後略有減損雖不及當初所望而亦不失爲豐登矣履永曰適因言端敢此仰達矣臣於昨春湖南按廉復命之日略陳結役之弊請令道伯從長釐革矣聞自昨秋結役之外別有所謂考給債名色自監營酌定斗數遍徵於前所不徵之處云所謂考給債云者未知創自何時而流來謬習已係法外況自官裁定竝與曾所不侵之結而無不遍及有若應斂之結役者然雖不知事情之如何而藉使本道措置出於均役薄斂之意旣知有此等弊端而不爲一切革罷反爲之立定名目混同收斂者與臣所陳釐正結役之本意大相逕庭令廟堂更加商確行會本道以爲別般釐革之道恐合事宜故敢此仰達矣上曰聞甚可駭積弊之結役尙未聞釐正乃反有此無於前之新斂者豈成說乎令廟堂斯速嚴禁可也出擧條仍命退諸臣以次退出
정조 23년
行都承旨閔台爀坐行左承旨李益運坐右承旨鄭尙愚坐直左副承旨徐美修坐右副承旨沈象奎坐同副承旨崔獻重坐直注書柳台佐奉命在外一員未差假注書尹致永仕李游夏仕直事變假注書弼聖賚仕
정조 23년
王大妃殿惠慶宮中宮殿內閣政院玉堂宗親儀賓朝廷二品以上六曹堂上奉朝賀口傳問安答曰知道
정조 23년
李益運啓曰明日齊陵忌辰祭正日相値視事頉稟之意敢啓傳曰知道
정조 23년
傳于沈象奎曰大臣閣臣入侍
정조 23년
李益運以禮曹言啓曰今九月二十二日大殿誕日諸道所封賀箋中昌原府使趙𡹘以應封官兼別軍職各爲封箋砥平縣監咸正禧雖非應封官亦以別軍職封箋矣一體看審捧入之意敢啓傳曰知道
정조 23년
李益運以禮曹言啓曰今此大殿誕日諸道封進方物中咸鏡道觀察使臣具㢞北關出巡故本營方物都事代行封進矣啓本中以都事朴察遠書入之意敢啓傳曰知道
정조 23년
鄭尙愚以謁聖武二所試官意啓曰臣所今日平明開場鐵箭應射擧子自秋字仍爲試取而元防牌外加設一防牌試取之意敢啓傳曰知道
정조 23년
鄭尙愚以謁聖武二所試官意啓曰臣所今日自秋字至陽字半字鐵箭應射擧子六百十五人內入格一百五十八人昨日入格五十九人合入格爲二百十七人鐵箭旣已畢試柳葉箭鱗次試取而元貫革外加設八貫革試取之意敢啓傳曰知道
정조 23년
己未九月二十二日辰時上御便殿大臣閣臣來待諸臣同爲入侍時行都承旨閔台爀行左承旨李益運假注書尹致永記注官承膺祚金履永判府事沈煥之左議政李秉模右議政李時秀水原留守徐有隣一提調鄭民始原任直提學徐龍輔鄭大容二直提學李晩秀原任直閣金勉柱壯勇使李漢豐原任直閣徐榮輔金祖淳檢校直閣沈象奎金近淳檢校待李存秀以次進伏訖煥之曰聖候若何上曰一樣矣煥之曰王大妃殿氣候若何上曰一樣矣煥之曰惠慶宮氣候若何上曰一樣矣上曰近來備局事稽忽益甚此果新出下吏不善擧行而然耶卿等不能申飭而然耶昨使注書招致備郞將望使之受來則最晩始入旣有前望入之之敎則有何取捨而若是遲滯也廟堂自是重地擧行敏速然後他司自可傚則近來則如至易之將望不卽擬入此則有司堂上之責卿等於平日若能檢束何如是怠慢之甚也此專由於有司堂上之莫敢誰何而然更何言哉所謂書吏等全不解事李書九亦爲占便有如昨日之事渠一遡島風然後凡係籌司事始可敏速擧行云耶毋論小大事職由紀綱之掃地予或責及於有司之臣則卿等輒皆引義是豈成說昨日傳敎中駭然慨然云者非獨爲有司堂上而言也廟堂如是之故向者箭竹自備局命入則束以藁索可不寒心近年以前則或不時命入箇箇編繩懸以木牌矣近來則絶未見舊時樣矣又至於本司回啓等文書聯幅後面初不踏印旣是奏御文字則其在愼重之道不能檢察若是泛忽抑或急於入啓有此顚錯耶此雖微事可不念體貌乎上曰以向來金載瓚疏語見之樞銜忽至云者雖曰無心所致以崇秩重臣做此妄錯事君之道固如是乎予則以忠厚之義只令罷職而止爲臺閣者無一言相規者此都是朝廷之蔑法紀綱之壞了也秉模曰臣等不善奉職至承嚴敎不勝惶懍矣秉模曰今年節使行方物以三起筵稟磨鍊矣日前見禮部咨文謄本旣有三節慶賀表文勿爲封進之知委則方物自在勿論旣無賀表與方物則使名似當以歲幣使改稱令該曹依此啓下亦爲分付於戶禮曹及槐院譯院何如上曰依爲之出擧條仍命退諸臣以次退出
정조 23년
己未九月二十二日午時上御便殿右副承旨入侍時右副承旨沈象奎假注書尹致永記注官承膺祚金履永一提學鄭民始原任直提學徐龍輔二提學李晩秀原任直閣金祖淳檢校直閣金近淳以次進伏訖上曰卿等尙在否上曰禁將之顔貌近何瘦敗乎昨已出肅本營貌樣果何如將校等威儀亦不怪異歟民始曰間未多日未諳其何如樣矣上曰古之將臣先生案輒多文宰而近則絶罕然而卿之新除出於勢不得已須勿辭巽也民始曰如臣鹵莽最下於人前後踐歷罔非兜攬及叨將任殆若非臣莫可者然是豈惟愼柬將之道且將任至重至大如臣下品實不堪一日冒據矣將於數日間擬陳微懇冀蒙體諒矣上曰卿外更有誰乎民始曰今吏判曾入於御將望矣上曰將望之苟艱莫近來若如廣留與吏判卽是旣入之人何不竝擬云耶民始曰薦望事臣未知其所以然矣上命民始曰卿見保定門外新設門役處乎民始曰誠幸不日而成而新築土墁外則川邊內是腐土此但所見如何而已至於木橋橫絶廣川薄板載土似欠完固況是正門路則於臣意恐涉未安矣晩秀曰谷山府聖蹟碑依咸興馳馬臺碑例豎立於聖祖城內事奉承下敎矣御筆碑本今卄四日抄啓文臣洪命周當爲齎奉下去始刻及豎碑吉日令日官推擇則始刻今月二十九日辰時三十日卯時豎碑十月初三日卯時初六日卯時爲吉云以此日時推移擧行之意分付道臣何如上曰依爲之出擧條仍命退諸臣以次退出
정조 23년
行都承旨閔台爀坐行左承旨李益運坐直右承旨鄭尙愚坐左副承旨沈象奎坐右副承旨金羲淳坐直同副承旨崔獻重坐注書柳台佐奉命在外一員未差假注書尹致永仕李游夏仕直事變假注書弼聖賚仕
정조 23년
閔台爀啓曰左副承旨徐美修今日不爲仕進卽爲牌招何如傳曰許遞前望單子入之待下批牌招
정조 23년
承旨前望單子入之金羲淳落點
정조 23년
鄭尙愚啓曰兵曹判書李在學以纛所獻官明日受香出去而展拜時別侍衛不可不備何以爲之敢稟傳曰禮判爲獻官使之出齋可也
정조 23년
傳于鄭尙愚曰禮兵房承旨入侍
정조 23년
傳于李益運曰明日由逌瞻門當詣景慕宮展拜仍審坐榻修改之役還御明政門秋到記製述懸題科次及殿講便殿爲之該房知悉傳于崔獻重曰明日同副承旨馳詣太學朝食堂至今初一日到記收取以來
정조 23년
傳于金羲淳曰明日親臨到記製講試官雖令通用命官文衡則年老殿講命官則右相考官則同成均李秉鼎行護軍李冕膺爲之
정조 23년
傳于崔獻重曰發遣吏郞諸執事淸齋與否摘奸以來
정조 23년
鄭尙愚以都摠府言啓曰宣仁門守門將方禹鼎汰去草記批旨內嚴棍十五度遠地充軍事命下矣依下敎決棍十五度之意敢啓傳曰知道
정조 23년
鄭尙愚以兵曹言啓曰因都摠府草記宣仁門守門將方禹鼎嚴棍十五度遠地充軍事命下矣罪人方禹鼎旣已決棍慶尙道機張縣充軍具罪目定驛子押送之意敢啓傳曰知道
정조 23년
鄭尙愚以備邊司言啓曰傳曰將望何等體重而吏判之曾入御將望者今番不擬於諸窠云非漏則拔必居其一欲知委折令廟堂具由草記事命下矣昨年八月十九日次對入侍時文宰之只經摠戎使者不得入於壯營及三局大將望時任壯勇大將訓鍊大將勿擬於摠使望事稟定而雖不出於擧行條件連爲依此排擬之意敢啓傳曰旣入於三局之望無端不擬於三局乎此後旣擬者勿拔而文宰之只經摠帥者不擬三局云云終涉於口來分付亦當一番詳考文蹟劃一定式者也
정조 23년
鄭尙愚以備邊司言啓曰頃因濟用監主簿李英裕所懷批旨江華吉祥仁政佛恩等面牧場折受畓疊稅委折詳査狀聞之意行會矣卽見江華留守洪明浩狀啓則以爲考閱文跡則三去庚寅故判書臣趙啓遠留守時每十負作木二疋收捧後許令永作私田而貧不納木者每負皮穀一斗五升收稅至庚辰故判書臣元景淳留守時三面田每負太一升畓每負租五升更爲定稅仍屬於修城所辛巳故相臣洪樂性留守時以地薄稅重田畓兩稅各減其半庚寅因臺臣朱炯質所啓依庚辰定稅例復設尙今遵行而蓋此三面時起田一百三十結六十三負五束畓一百二十九結三十五負八束當初以罷牧場地許民耕食旣非給價買得者則其所定稅不可與元帳付買賣之田同然中年付於修城所加捧兩稅而官廳原稅畓每結米十六斗田每結米十二斗太四斗之外又有修城所田每結太十斗畓每結米二十斗加納故居民輩應稅偏苦果不無從前呼冤之端疊稅委折如右所陳云矣今以狀辭觀之三面之土無論田畓俱非原帳付而全屬本府者則比如有土免稅之旣捧公稅又捧私稅外似疊稅而其實則非疊稅也第以前經歷李英裕擧條論之則蓋謂畓稅之分屬官廳及修城所者官廳則每結米爲十六斗修城所則每結米爲二十斗若減此修城納每結米四斗通作官廳納每結米十六斗之例則百餘結所縮只三十餘石云云之意而守臣所論中竝擧田稅者已與擧條本意有異且但及其從前偏苦與加稅年條不言其減與不減之官民便否又不請廟堂稟處事甚疎忽該守臣推考目下民情眞有偏苦呼冤之歎修城所所縮亦如前經歷所陳無甚關重則依官廳例畓每結四斗減給後形止狀聞如有別般難處之端則亦令具意見論列馳啓何如傳曰允
정조 23년
鄭尙愚以壯勇營言啓曰以右邊捕盜廳北部佛光里契失火時禁盜單子傳曰該大將病難察任而左大將以失火事經夜始登聞已有記過待令之命則右廳之又復犯科於數日之內紀綱所在不可仍置而此大將姑難責以職務該廳校屬等令壯勇兼帥嚴棍草記該大將姑爲許遞事命下矣右邊行首軍官朴文徵該里次知軍官金九鼎軍丁部將韓錫箕各嚴棍十五度之意敢啓傳曰知道
정조 23년
鄭尙愚以謁聖武二所試官意啓曰臣所今日柳葉箭今已畢試而兩技入格只爲三十人雖不滿元額數不得已以此計劃出榜詣闕之意敢啓傳曰知道
정조 23년
鄭尙愚以訓鍊都監言啓曰今九月二十四日景慕宮展拜時因兵曹節目金虎門軍三十名除出把摠金宅和哨官張鉉擧率領挾輦侍衛集春營軍五十名哨官李鎭國領赴于都領營門東營軍三十名哨官李惟啓率領宮大門外把守還宮後各還直所而竝待標信擧行之意敢啓傳曰知道
정조 23년
鄭尙愚以訓鍊都監言啓曰明政門親臨秋到記儒生製述時因兵曹節目金虎門軍三十名把摠金宅和哨官張鉉擧率領挾輦侍衛西營軍四十五名哨官李應會率領設布帳外排立北營標下軍三十五名軍餉色軍十五名廣智營軍四十五名別將李延弼率領弘化門外北路排立作門集春營軍四十五名哨官李鎭國東營軍四十五名哨官李惟啓領赴于南路排立御營廳堂上將官處雜人一切嚴禁事畢後各還直所而竝待標信擧行之意敢啓傳曰知道
정조 23년
鄭尙愚以御營廳言啓曰今九月二十四日景慕宮展拜時依兵曹節目弘化門入直軍五十名待標信除出新營入直千摠梁埉出番哨官金鼎猷領赴于禁衛營都領陣而解嚴後各還本處入直之意敢啓傳曰知道
정조 23년
鄭尙愚以御營廳言啓曰今九月二十四日明政門親臨秋到記儒生製述時依兵曹節目銅龍門入直軍二十七名建陽門入直軍二十名內各留營直五名該入直將官率領仍直餘皆除出出番把摠鄭潤玉哨官姜碩璜率領設布帳外環衛新營入直軍三十四名內除營直五名依例除標信除出東營集春營入直軍各四十五名入直千摠梁埉哨官李邦鉉率領弘化門外南路排立作門事畢後各還本處入直而竝待標信擧行之意敢啓傳曰知道
정조 23년
鄭尙愚以御營廳言啓曰本廳把摠李顯昱身病甚重勢難察任改差何如傳曰允
정조 23년
己未九月二十三日辰時上御重熙堂禮兵房承旨入侍時行左承旨李益運右承旨鄭尙愚假注書李游夏記注官金景煥金履永以次進伏訖上曰京畿都事待令上曰承文院回咨催促爲之上曰將望何等體重而吏判之曾入御將望者今番不擬於諸窠云非漏則拔必居其一欲知委折令廟堂具由草記出榻敎仍命退承史以次退出
정조 23년
行都承旨閔台爀坐行左承旨李益運坐右承旨未差左副承旨沈象奎坐右副承旨金羲淳坐直同副承旨徐有聞坐直注書柳台佐奉命在外一員未差假注書尹致永仕直呂東植仕事變假注書弼聖賚仕
정조 23년
大駕詣景慕宮入齋室後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 23년
金羲淳啓曰訓鍊大將徐有大御營大將申大顯以東南關王廟獻官今方受香出去矣所佩命召及申大顯兼帶左邊捕盜大將命召大將牌傳令牌來請還納何以爲之而將兵之任不可一刻無摠察之人捕將則在前如此之時有他邊大將兼察之例今番則何以爲之敢稟傳曰仍佩往來各其都提調兼察他邊大將兼察牌招從事官發牌竝令聽傳敎